b'\n_START_ARTICLE_\nSau-Herra\n_START_PARAGRAPH_\nGabriel Kaleb Savukoski eli Sau-Herra (27. syyskuuta 1879 Sodankyl\xc3\xa4 \xe2\x80\x93 20. hein\xc3\xa4kuuta 1929 Savukoski) oli kauppias ja maanviljelij\xc3\xa4 Gabriel Halosen eli Sau-Kaaperin ja t\xc3\xa4m\xc3\xa4n vaimon Susanna Hannulan poika. _NEWLINE_Kaleb k\xc3\xa4vi alkeiskoulun Sodankyl\xc3\xa4ss\xc3\xa4, p\xc3\xa4\xc3\xa4si vuonna 1900 ylioppilaaksi Oulun Lyseosta ja jatkoi opintojaan Helsingin yliopistossa. Helsingiss\xc3\xa4 h\xc3\xa4n tutustui moniin merkkihenkil\xc3\xb6ihin kuten Eino Leinoon, Jean Sibeliukseen ja Hella Wuolijokeen._NEWLINE_Kaleb palasi Helsingist\xc3\xa4 loppututkintoa suorittamatta is\xc3\xa4nn\xc3\xb6im\xc3\xa4\xc3\xa4n kotitilaansa, ja alkoi toimia aktiivisesti paikallisten asioiden ajamisessa. H\xc3\xa4n oli aloitteen tekij\xc3\xa4n\xc3\xa4, kun Pelkosenniemi ja Savukoski erotettiin Sodankyl\xc3\xa4st\xc3\xa4 omiksi kunnikseen 1916. Samoin h\xc3\xa4n my\xc3\xb6t\xc3\xa4vaikutti siihen, ett\xc3\xa4 rautatie rakennettiin Kemist\xc3\xa4 Rovaniemelle.  H\xc3\xa4n my\xc3\xb6s rakennutti omalla kustannuksellaan Pelkosenniemen ja Savukosken v\xc3\xa4lille maantien, joka ei ollut yhteydess\xc3\xa4 muuhun sen ajan tienverkkoon Lapissa._NEWLINE_Ensimm\xc3\xa4isen maailmansodan aikana Kalebin eli Sau-Herran talo palveli etappipaikkana Muurmannin rataty\xc3\xb6maalta l\xc3\xa4nteen paenneille saksalaisille ja it\xc3\xa4valtalaisille sotavangeille. L\xc3\xa4nteen opastettuja vankeja mainitaan olleen 400. T\xc3\xa4m\xc3\xa4n toiminnan takia h\xc3\xa4n joutui joksikin aikaa vangituksi vuosina 1916 ja 1917. _NEWLINE_Sau-Herra kuoli \xc3\xa4killisesti omaan saunarantaansa hein\xc3\xa4kuussa 1929. H\xc3\xa4n oli kuollessaan pahoin velkaantunut, mutta h\xc3\xa4nen leskens\xc3\xa4 Kristiina (Alatalo Kristiina Susanna, naimisissa Kaleb Savukosken kanssa vuodesta 1916) onnistui pelastamaan talon pakkohuutokaupalta. Se kuitenkin tuhoutui Lapin sodan aikana syksyll\xc3\xa4 1944, kun saksalaiset polttivat Savukosken.'